als_Latn dik_Latn sag_Latn
E bën veten drejtor shkolle, ndonëse nuk ka kualifikim
Komuna e Gjilanit e ka zgjedhur drejtor shkolle anëtarin e komisionit që bën vlerësimin e kandidatëve për drejtorë të shkollave.
Nuk i ka mjaftuar të qenit anëtar i komisionit për vlerësimin e kandidatëve për drejtorë shkollash, pasi pozitën e drejtorit e kishte lakmuar qysh herët. Pa bërë shumë rrëmujë, në konkursin e dytë për drejtor të Gjimnazit natyror të Gjilanit, profesori Bekim Mustafa kishte konkurruar edhe vetë dhe këtë pozitë e fitoi pa pasur të përfunduara studimet master dhe pa pasur akreditim për menaxhim të institucionit, raporton KTV.
Derisa më herët intervistonte kandidatët për drejtorë, ai u largua vetëm përkohësisht nga kjo detyrë, derisa u intervistua edhe vetë për detyrën e re, për t’u kthyer sërish në pozitën e njëjtë.
Kështu Bekim Mustafa është dy herë i punësuar. Ai tregon se në gusht të këtij viti vetë kryetari Lutfi Haziri e kishte emëruar si ushtrues detyre për drejtor në gjimnaz dhe e kishte parë që shumë mirë mund t’i dalë në krye kësaj detyre.
Ai thotë se është konsultuar me zyrtarë ligjorë dhe askush nuk i ka thënë se kandidimi i tij përbën shkelje të ligjit.
E Arbër Ismajli, shef i kabinetit të kryetarit Lutfi Haziri, thotë se konkurrenti Mustafa nuk është i akredituar për menaxhim të shkollës, siç nuk janë të akredituar as edhe të tjerët.
Kështu Ismajli akuzon pushtetin e kaluar të PDK-së se i ka akredituar vetëm militantët e vet, transmeton Koha.net. Për këtë konkurs ka reaguar edhe këshilltari komunal i PDK-së, Riad Rashiti. Ai thotë se kjo mënyrë e përzgjedhjes së drejtorëve është e jashtëligjshme. /koha/
als_Latn als_Latn als_Latn als_Latn als_Latn als_Latn als_Latn als_Latn